《用前五字韵趣刘圣与建第》
宋代·刘宰

君不见茅屋下，四壁床敷窄。
又不见朱门中，金碧锁空宅。
宅成更欲致良材，水浮陆走空山泽。
茅屋区区诚已疏，朱门汲汲彼何迫。
劝君勿学伏波老，自诡裹尸须马革。
又勿学金谷人，绮窗阿阁绵阡陌。
但令庭宇洁，颇与尘嚣隔。
市声不至乱琴书，厨烟可免衢咽哑。
庶几家人安，亦使我心获。
吾宗开敏姿，富有济时策。
栋宇著易象，义不假探索。
况闻玉堂直，视草须元白。
所期不日成，毋使中道画。
庶奉紫芝泥，即刷青云翮。

作者简介：刘宰（1167—1240）字平国，号漫塘病叟，镇江金坛（今属江苏）人 。绍熙元年（1190）举进士。历任州县，有能声。寻告归。理宗立，以为籍田令。迁太常丞，知宁国府，皆辞不就。端平间，时相收召誉望略尽，不能举者仅宰与崔与之二人。隐居三十年，于书无所不读。既卒，朝廷嘉其节，谥文清。宰为文淳古质直，著有《漫塘文集》三十六卷，《四库总目》又作有语录，并传于世。